Nokkuð var um ölvunarakstur og innbrot í umdæmi lögreglunnar á höfuðborgarsvæðinu í gærkvöldi og í nótt . Í tilkynningu frá lögreglu segir að nóttin hafi verið eins og helgarnótt . Bifreið var stöðvuð um klukkan hálfsjö á Reykjanesbraut við Bústaðaveg . Ökumaðurinn var handtekinn , grunaður um akstur undir áhrifum fíkniefna og vörslu fíkniefna . Hann var einnig án ökuréttinda , hafði verið sviptur þeim . Hann var látinn laus að lokinni sýna - og upplýsingatöku . Um sjöleytið var tilkynnt innbrot í íbúðarhús við Árakur í Garðabæ . Þar hafði gluggi verið spenntur upp og farið inn um hann . Ekki lá fyrir hverju var stolið . Um svipað leyti var tilkynnt innbrot í hús við Hegranes í Garðabæ . Þar hafði svalahurð verið spennt upp og farið inn um hana . Ekki er vitað hvort eða hverju var stolið . Skömmu eftir klukkan níu var tilkynnt um eld í íbúð við Bergholt í Mosfellsbæ . Eldurinn virtist hafa verið í potti og háfi . Er lögregla kom á vettvang voru húsráðendur búnir að slökkva eldinn , en fengu aðstoð slökkviliðs við að reykræsta . Um klukkan hálfeitt var tilkynnt að bifreið hefði ekið á ljósastaur á mótum Lækjargötu og Reykjanesbrautar í Hafnarfirði . Engin meiðsli urðu á fólki , en bifreiðin skemmdist mikið . Á fimmta tímanum í nótt var bifreið stöðvuð á Bústaðavegi við Skógarhlíð . Ökumaðurinn var handtekinn , grunaður um ölvun við akstur , en var látinn laus að lokinni sýna - og upplýsingatöku .